Ingcwethi Zezempilakahle: Abantu Abazinekele Ukuzivikela Ukungabambi iCovid 19
Linkhuthazo iphuma ngalesi sikhathi eleZimbabwe seliseikhathini somqando okungabe sokubangela ukuqansa kwenani labatholakala beleCovid 19 elizweni.
HARARE — Ingciwethi zezempilakahle zithi uzulu we Zimbabwe sokuyisikhathi sokuthi aqakathekise ukuzivikela ekuthelelweni isifo seCovid 19, njengoba inani lasebetholakele belaso kumaviki edluleyo liqhubeka liqonga okwethusayo, ikakhulu khathesi, ilizwe selikusigaba sesibili sokuphindela emsebenzini lokuvulwa kwenhlangothi ezithile zempilo ngemva kweLockdown. Lokhu kuza ngesikhathi inani labantu asebebanjwe iCovid 19, eZimbabwe selisedlula amakhulu amahlanu- 512, kukanti abangamakhulu edlula amane – 438 babo, bengabaphindele ekhaya bevela kwamanye amazwe angomakhelwane, abasagciniwe endaweni ezitshiyeneyo zama isolation centers. Ingcitshi zezempilkahle zithi inani lasebefunyanwa belomkhuhlane selikhuphulwa layisimo somqando oselizweni okwamanje lapho abantu abanengi abavame ukuhlaselwa yimvimbano lophepha. Lezi ngcwethi zikhuthaza uzulu ukuthi kumele azinikele ukuqinisa ukuzivikela ukuthelelwa lumkhuhlane khathesi kulakuqala, atshengise isifiso sokulwisa lumkhuhlane engameleli ukufuqwa nguhulumende. Omunye walezi ngcwethi nguDokotela Garry Shava, yena othi abantu kumele baqhubeke belandela izinqondiso zenhlanganiso yomanyano wamazwe womhlaba eyeWorld Health Organisation (WHO) ezifana lokuqgoka ama mask. “Wonke umuntu kumele abe egqoke imask. Imask inceda ukuba singathelelani lumkhuhlane ngoba li mask iyenza ukuba abantu bavikele ukumemetheka komkhuhlane. Abanengelisi ukuthenga ama mask kumele bafake loba iqhiye ukuzivikela” Lokhu kusekelwe nguDokotela Henry Madzorera unobhala obona ngezempilakahle ebandleni leMDC Alliance. “Inani labantu ababalalumkhuhlane selikhwelile. Sokumele abantu babe lokunanzelela. Kumele abantu bangaminyezelani, bageze izandla. Kumele abantu bengabuthani njalo bengavakatshi okungela sizatho emaphandleni lasemadolobheni” Inengi labantu abalalumkhuhlane ngabavela emazweni afana le South Africa, Botswana, United Kingdom lamanye, kodwa ngenxa yokuyekethiswa kweziqondiso ze WHO abantu abatholakala beleCovid 19 abangazange baye kwelinye ilizwe, sebebonakale inani labo liqonga kumaviki ambalwa edluleyo.